
VENDIM

Nr. 190, datë 30.3.2022
PËR MIRATIMIN E RREGULLAVE PËR SHPËRNDARJEN E KOSTOVE TË LIDHURA ME KOORDINIMIN E PUNIMEVE CIVILE
Në mbështetje të nenit 100 të Kushtetutës dhe të pikës 7, të nenit 15, të ligjit nr. 120/2016, “Për zhvillimin e rrjeteve të komunikimeve elektronike të shpejtësisë së lartë dhe sigurimin e së drejtës së kalimit”, me propozimin e ministrit të Infrastrukturës dhe Energjisë, Këshilli i Ministrave
VENDOSI:

1. Miratimin e rregullave për shpërndarjen e kostove të lidhura me koordinimin e punimeve civile, sipas tekstit bashkëlidhur këtij vendimi.
2. Ngarkohen autoritetet përgjegjëse për zgjidhjen e mosmarrëveshjeve, sipas përcaktimeve në nenin 7, të ligjit nr. 120/2016, “Për zhvillimin e rrjeteve të komunikimeve elektronike të shpejtësisë së lartë dhe sigurimin e së drejtës së kalimit”, për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Arben Ahmetaj
RREGULLA 

PËR SHPËRNDARJEN E KOSTOVE TË LIDHURA ME KOORDINIMIN E PUNIMEVE CIVILE

  Neni 1

Objekti

Ky dokument ka si objekt përcaktimin e rregullave për shpërndarjen e kostove të lidhura me koordinimin e punimeve civile. 

Neni 2

Qëllimi

Qëllimi i këtyre rregullave është lehtësimi i kostove për ndërtimin e rrjeteve të shpejtësisë së lartë të komunikimeve elektronike përmes koordinimit të punëve civile.

Neni 3

Parime të koordinimit të punimeve civile

1. Koordinimi i punimeve civile në ndërtimin e rrjeteve të shpejtësisë së lartë të komunikimeve elektronike bazohet në parimet e transparencës, proporcionalitetit dhe orientimit në kosto.

2. Koordinimi i punimeve civile për ndërtimin e rrjeteve të shpejtësisë së lartë të komunikimeve elektronike bëhet mbi bazën e kërkesës së palës së interesuar dhe pranohet në rastet e parashikuara në ligj. 

Neni 4

Përkufizime

Termat e përdorur në këtë dokument kanë të njëjtin kuptim me përkufizimet e dhëna në ligjin nr. 120/2016, “Për zhvillimin e rrjeteve të komunikimeve elektronike të shpejtësisë së lartë dhe sigurimin e së drejtës së kalimit”.

Neni 5

Shpërndarja e kostove të lidhura me koordinimin e punimeve civile

1. Në rastin e pjesëmarrjes së më shumë se një operatori rrjeti në punimet civile për ndërtimin e rrjetit/eve të komunikimeve elektronike të shpejtësisë së lartë, kostot për punimet civile ndahen në mënyrë përpjesëtimore midis pjesëmarrësve.

2. Në rastin kur punimet civile për ndërtimin e rrjetit të komunikimeve elektronike të shpejtësisë së lartë kanë filluar nga një operator i rrjetit të infrastrukturave, me paraqitjen e kërkesës dhe pranimin  e saj sipas parashikimeve në ligj për koordinimin e punimeve civile, të gjitha kostot/shpenzimet respektive për kryerjen e punimeve civile për shtrimin e rrjetit/eve respektive ndahen midis operatorëve pjesëmarrës sipas formulës:

Ki = Kosto totale*Pi/n

“Ki” është kostoja që do të paguajë secili operator.

Kostoja Totale = k1 + k2 + ...+ kj
Me “kj” janë shënuar elementet e kostove të punimeve civile (gërmim dheu, zhvendosje të dheut, kthim në gjendjen e mëparshme, kosto për elementet e mirëmbajtjes/puseta etj.).

Me “n” është shënuar numri total i operatorëve pjesëmarrës në koordinimin e punimeve civile.

Pi – Pesha specifike për secilin pjesëmarrës 

3. Pesha specifike përcaktohet mbi bazën e përqindjes në volum të punimeve të secilit sipas natyrës, llojit dhe sasisë së elementeve që kërkon ndërtimi dhe mirëmbajtja e rrjetit përkatës të infrastrukturës.

Neni 6

Zgjidhja e mosmarrëveshjeve

Në rast të mosmarrëveshjeve për koordininimin e punimeve civile, pala e interesuar i drejtohet autoritetit përgjegjës për zgjidhjen e mosmarrëveshjeve sipas përcaktimeve në nenin 7, të ligjit nr. 120/2016, “Për zhvillimin e rrjeteve të komunikimeve elektronike të shpejtësisë së lartë dhe sigurimin e së drejtës së kalimit”.

